Fl-20 ta' Diċembru 2016, il-Kumitat tar-Rappreżentanti Permanenti (Coreper) approva, f'isem il-Kunsill, mandat għal negozjati dwar ir-regolament dwar l-Aġenzija tal-Unjoni Ewropea għall-Asil. Fuq il-bażi ta' dan il-mandat, il-presidenza ser tibda negozjati mal-Parlament Ewropew. "Biex tiġi indirizzata l-migrazzjoni irregolari u biex jittejjeb l-immaniġġar tas-sistemi tal-asil hi meħtieġa azzjoni fuq diversi aspetti. Dan jinkludi t-trasformazzjoni tal-EASO f'Aġenzija tal-UE għall-Asil vera u proprja. Illum, il-Kunsill qed jieħu pass importanti f'dik id-direzzjoni, għax għandna qbil dwar l-elementi ewlenin tal-aġenzija. Il-mira tagħna hi li jiġi żgurat li tkun tista' tappoġġa lill-istati membri fl-implimentazzjoni tas-Sistema Ewropea Komuni tal-Asil u tipprovdi għajnuna teknika u operazzjonali." Robert Kaliňák, Ministru għall-Intern tas-Slovakkja u President tal-Kunsill L-Ambaxxaturi tal-UE approvaw it-test tal-mandat ("approċċ ġenerali parzjali") bil-fehim li l-partijiet marbutin ma' fajls oħrajn tar-riforma tas-Sistema Ewropea Komuni tal-Asil (SEKA) ser jiġu riveduti ladarba jkun hemm qbil dwarhom. Il-proposta għal Aġenzija tal-Unjoni Ewropea għall-Asil għandha l-għan li ttejjeb l-implimentazzjoni u l-funzjonament tas-SEKA billi tibni fuq il-ħidma tal-Uffiċċju Ewropew attwali ta' Appoġġ fil-qasam tal-Asil (EASO). Ir-regolament il-ġdid ser ikompli jiżviluppa l-EASO f'Aġenzija vera u proprja responsabbli biex tiffaċilita l-funzjonament tas-SEKA, biex tiżgura konverġenza fil-valutazzjoni ta' applikazzjonijiet għal protezzjoni internazzjonali fl-UE kollha kemm hi, u biex tipprovdi għajnuna operazzjonali u teknika lill-istati membri. Kuntest B'segwitu għall-Komunikazzjoni tagħha tas-6 ta' April 2016 dwar ir-riforma tas-Sistema Ewropea Komuni tal-Asil, f'Mejju u f'Lulju l-Kummissjoni ppreżentat seba' proposti leġislattivi, inkluż il-proposta msemmija hawn fuq għal regolament dwar l-Aġenzija tal-Unjoni Ewropea għall-Asil, bl-għan li: jitjieb il-funzjonament tas-SEKA billi jiġu eliminati t-trattament differenti ta' persuni li jfittxu l-asil u r-rati ta' rikonoxximent li jvarjaw fost l-istati membri; jitnaqqsu l-movimenti sekondarji u jingħata kontribut għal distribuzzjoni aktar ġusta, fost l-istati membri, tar-responsabbiltà li tiġi offruta protezzjoni lil min għandu bżonnha.